钦定古今图书集成/明伦汇编/官常典/第594卷 > 傅求
## 钦定古今图书集成/明伦汇编/官常典/第594卷 > 傅求

按《宋史》本传：“求，字命之，考城人。进士甲科，通判泗州。
淮水溢，毁城，朝廷遣中使护筑，绝淮取土，道远度用
兵六十万。求相汴堤旁有高埠，夷之得土，载以回舟，
省工费殆半。徙大名府，府守吕夷简委以事。夷简入
相，荐其才，擢知宿州，提点江西、益州刑狱，为梓州路
转运使。夷獠寇合江，钤辖司会兵掩击，求驰往按所”
以状，乃县吏冒取播州田，獠故恐而叛，即黥吏置岭
南，夷人闻之，散去益州文彦博上其状，进秩，徙陕西。
关中行当十铁钱，盗铸不可计，求请变法。时州县已
散二百八十万缗，亟下令更为当三。民出不意，荡产
失业，多自经死，然盗铸遂止。自康定用兵，移税输边，
民力大困，求令输本州，而转钱以供边籴，民受其惠
而兵食亦足。召为户部副使。陇右蕃酋兰毡献古渭
州地，秦州范祥纳之，请缮城屯兵，又括熟户田。诸羌
靳之，相率叛。夏人欲得渭地，又移文来索。后帅张昇
以祥贪利生事，请弃之。诏求往视，求以为城已讫役，
且已得而弃，非所以强国威。乃诏谕羌众反其田，报
夏人以渭非其有，不应索正其封疆而还，兵遂解。进
天章阁待制、陕西都转运使，加龙图阁直学士、知庆
州。环之定边砦，蕃官苏恩以小过，疑惧而遁，将佐议
致讨泾原既出师境上，求谓“恩非素携二者，乘以兵，
必起边患。但遣裨将从十数卒扣其帐，开以祸福。”恩
感泣，还砦如初。入判太常寺，权发遣开封府，迁枢密
直学士、知定州，复以龙图阁学士权开封。求本有吏
能干局，至是春秋寖高，且病瞆。三司大将钱吉密杀
妹，为邻所告，求不能决，反坐告者。又断狱数差失，御
史言其不胜任，出知兖州。卒，年七十一。